சிவா பசுபதி

தேசமான்ய சிவா பசுபதி (Shiva Pasupati, 26 ஆகத்து 1928 – 17 சனவரி 2025) இலங்கைத் தமிழ் முன்னணி வழக்கறிஞரும், சனாதிபதி வழக்கறிஞரும், முன்னாள் இலங்கை அரச தலைமை வழக்குரைஞரும், இலங்கையின் முன்னாள் சட்டமா அதிபரும் ஆவார்.

வாழ்க்கைக் குறிப்பு
சிவகுமாரன் பசுபதி என்ற இயற்பெயர் கொண்ட சிவா பசுபதி, மருத்துவர் வி. டி. பசுபதி, கமலாம்பிகை ஆகியோருக்குப் பிறந்தார். கொழும்பு, ஆனந்தா கல்லூரி, யாழ்ப்பாணம் இந்துக் கல்லூரி ஆகியவற்றில் கல்வி கற்ற சிவா பசுபதி, இலங்கைப் பல்கலைக்கழகத்தில் சட்டத்தில் பட்டம் பெற்றார். பின்னர் கேம்பிரிச்சுப் பல்கலைக்கழகத்தில் பன்னாட்டுச் சட்டத்தில் திப்புளோமா பட்டம் பெற்றார். சிவா பசுபதி ஈழகேசரி பத்திரிகையின் நிறுவனர் நா. பொன்னையாவின் மகள் புனிதவதியைத் திருமணம் செய்தார்.

பணி
பசுபதி அரச வழக்குரைஞர்களின் இயக்குநராகப் பணியாற்றினார். 1974 முதல் 1975 வரை அரசுத் தலைமை வழக்குரைஞராகவும், பின்னர் அவர் 1975 முதல் 1988 வரை சட்டமா அதிபராகவும் பணியாற்றினார். பசுபதி ஒரு சனாதிபதி வழக்கறிஞராவார்.

பசுபதிக்கு 1989 ஆம் ஆண்டு இலங்கையின் இரண்டாவது மிக உயர்ந்த தேசிய விருதான தேசமான்ய பட்டம் வழங்கப்பட்டது.

பிற்கால வாழ்க்கை
சிவா பசுபதி சட்டமா அதிபர் பணியில் இருந்து ஓய்வு பெற்ற பின்னர் ஆத்திரேலியாவுக்குக் குடிபெயர்ந்து சிட்னியில் வாழ்ந்து வந்தார். 2002இல், தமிழீழ விடுதலைப் புலிகள் இயக்கத்திற்கும் ரணில் விக்கிரமசிங்கவின் அரசுக்கும் இடையில் பேச்சுகள் தொடங்கிய போது, விடுதலைப் புலிகளின் பேச்சுக் குழுவுக்கு உதவவும் ஆலோசனைகளை வழங்கவும் விடுதலைப் புலிகளால் நிறுவப்பட்ட அரசியல் விவகாரக் குழுவிற்கு சிவா பசுபதி சட்ட ஆலோசகராகப் பணியாற்றினார். 2002-2006 காலப்பகுதியில் நோர்வே தலைமையிலான அமைதிப் பேச்சுகளில் பங்கேற்றார்.

பசுபதி ஆத்திரேலிய மனித உரிமைகள் அமைப்பின் தலைவராகவும், நியூ சவுத் வேல்சு மாநிலத் தமிழ் மூத்தோர் சங்கத்தின் தலைவராகவும் இருந்துள்ளார்.

இறப்பு
சிவா பசுபதி 2025 சனவரி 17 அன்று சிட்னியில் தனது 96-ஆவது அகவையில் காலமானார்.

மேற்கோள்கள்

பகுப்பு:யாழ்ப்பாணம் இந்துக் கல்லூரியின் பழைய மாணவர்கள்
பகுப்பு:இலங்கையின் சட்டமா அதிபர்கள்
பகுப்பு:ஆத்திரேலிய இலங்கைத் தமிழ் வம்சாவளி மக்கள்
பகுப்பு:1928 பிறப்புகள்
பகுப்பு:2025 இறப்புகள்
பகுப்பு:இலங்கைத் தமிழர்
பகுப்பு:இலங்கை வழக்கறிஞர்கள்
பகுப்பு:யாழ்ப்பாண மாவட்ட மக்கள்